Иджырей Кавказыр
УФ-м и Президентым и Администрацэм и нэIэ щIэту Кавказым къыщызэрагъэпэщ иджырей политикэмкIэ «Кавказ» центрыр. Абы и къалэн нэхъыщхьэу щытынур ХъыбарегъащIэ IэнатIэхэр къагъэсэбэпу, щIыналъэм и Iулыджыр къэIэтынырщ. А IуэхущIапIэм хыхьэнущ Кавказ Ищхъэрэ федеральнэ щIыналъэм къыщызэрагъэпэщыну къэпщытакIуэ клубхэр.
Мэкъуауэгъуэм и кIэм зи гугъу тщIы центрыр ЮстицэмкIэ министерствэм щрагъэтхащ, мыкоммерческэ IуэхущIапIэ мардэм тету. Абы и унафэщI хъуащ нэхъапэм Кремлым къулыкъу нэхъыщхьэ щызымыIыгъа, ауэ абы егъэщIылIа «Европа» тхылъ тедзапIэм Iуэху дэзыщIа Осинников Андрей. А тхылъ тедзапIэм Осинниковым къыщыдигъэкIащ Iэпхъуэшапхъуэхэм я Iуэху зэIумыбзхэм теухуа тхылъ.
— Клубхэм щылэжьэну щIэныгъэлIхэм я пщэ дэлъынущ цIыхубэ-политикэ, экономикэ Iуэхухэр: къэпщытэныгъэхэр ирагъэкIуэкIынущ, Iуэхум и зыужьыкIэм кIэлъыплъынущ, центрым и зэхуэсыпIэ Псыхуабэ щIэх-щIэхыурэ щызэхыхьэнущ, нэхъыщхьэжращи, зрагъэхъулIахэмкIэ журналистхэм ядэгуэшэнущ, — жиIащ Осинниковым. Абы къыхигъэщащ нобэкIэ Ипщэ щIыналъэхэм я Iуэхум телажьэ экспертхэм щIэныгъэ куу ябгъэдэлъу яхэтыр зэрымащIэр. А щIыналъэхэм къыщыхъу-къыщыщIэхэм щIэупщIэ зэрикуэдыр къэплъытэмэ, апхуэдэ зэфIэмыхьэныгъэхэм Iуэху мыщхьэпэхэр къашэнкIи хъунущ. Центрым и мурадщ хъыбарегъащIэ IэнатIэхэмкIэ IуэхущIапIэхэм ядэлэжьэну, щIэныгъэлI пажэхэр зэщIигъэуIуэну.
Урысейм, хамэ къэралхэм хъыбарегъащIэ IэнатIэхэмкIэ я IуэхущIапIэхэу Кавказым тетхыхьхэм гулъытэ ин яIэнущ. Абы папщIэ экспертхэм тхыгъэхэр хэIущIыIу ящIынущ Кавказым нэхъ къыдэлажьэ къэралхэм я бзэхэмкIэ: инджылызыбзэкIэ, франджыбзэкIэ, хьэрыпыбзэкIэ, тыркубзэкIэ, китаибзэкIэ. ИужькIэ зэхагъэувэнущ, урысейм, хамэ къэралхэм хъыбарегъащIэ IэнатIэхэмкIэ я IуэхущIапIэхэм Кавказым хуаIэ бгъэдыхьэкIэм теухуа рейтинг.
Иджырей политикэмкIэ «Кавказ» центрым щылэжьэнухэр къыщыхахым Iуэхугъуэ зыбжанэм тращIыхьащ: Кавказым хуаIэ пыщIэныгъэхэм, ябгъэдэлъ щIэныгъэм, а щIыналъэм зэрыщыгъуазэмрэ пщIэуэ щиIэмрэ.
Центрым и унафэщIхэм апхуэдэ щIэныгъэлIу къалъытащ, псалъэм папщIэ, Осетие Ищхъэрэм и Правительствэм къэралкIуэцI политикэмкIэ и управленэм и унафэщI Багиев Алан, Кавказым щыIэ Iуэху зэIумыбзхэмкIэ, щIыналъэм шынагъуэншагъэр щыхъумэнымкIэ центрым и унафэщI Дегоев Владимир, ЭкономикэмкIэ школ нэхъыщхьэм и профессор Хайкин Сергей, ЦIыхубэ фронтым и къызэгъэпэщакIуэхэм ящыщ Мамонтов Владимир сымэ.
«Народы Кавказа» газетым къитхыжащ.
